**ДЕЙНОСТ НА НЕФИНАНСОВИТЕ ПРЕДПРИЯТИЯ ЗА 2023 ГОДИНА**

**(ПРЕДВАРИТЕЛНИ ДАННИ)**

**1. Общ преглед**

За 2023 г. 461 819 нефинансови предприятия в България са подали годишен отчет за дейността си в Националния статистически институт (НСИ), което е с 2.7% повече в сравнение с 2022 година. Заетите лица[[1]](#footnote-1) в тях, в еквивалент на пълна заетост, са 2 217 960, или с 1.4% повече спрямо предходната година.

Най-голям е делът на нефинансовите предприятия в сектора на услугите и на търговията (76.0%), които формират 62.8% от всички заети лица (виж фиг. 1). Сектори „Селско, горско и рибно стопанство“, „Промишленост“ и „Строителство“ формират 24.0% от всички отчетени предприятия, а заетите в тях са 37.2% от всички заети лица в нефинансовия сектор.

**Фиг. 1. Относителен дял на предприятията и заетите лица по икономически сектори за 2023 година**

Стойността на продукцията по текущи цени е 288 962 млн. лв., като с най-голям дял е сектор „Промишленост“ - 39.4%.

**Фиг. 2. Стойност на продукцията на един зает по икономически сектори за 2023 година**

През 2023 г. е отчетен положителен финансов резултат от 35 809 млн. лева.

**Фиг. 3. Относителен дял на предприятията според финансовия резултат по икономически сектори за 2023 година**

**2. Селско, горско и рибно стопанство**

Годишен отчет за дейността си през 2023 г. в НСИ са представили 48 906 предприятия от сектор „Селско, горско и рибно стопанство“, или 10.6% от общия брой нефинансови предприятия.

Заетите лица са 109 822 и са произвели продукция на стойност 11 893 млн. лв. по текущи цени.

Секторът има положителен финансов резултат от 1 028 млн. лв., като 79.7% от предприятията са приключили годината с печалба, 11.1% **-** със загуба, и 9.2% **-** с нулев финансов резултат.

**Фиг. 4. Стойност на продукцията на един зает в селското, горското и рибното стопанство по дейности за 2023 година**

**3. Промишленост**

Промишлените предприятия, представили в НСИ годишен отчет за дейността си, са 36 570, или 7.9% от общия брой, като с най-голям дял е сектор „Преработваща промишленост“ - 82.3%.

Стойността на продукцията в промишлените сектори по текущи цени е 113 935 млн. лв. и формира 39.4% от общия обем на продукцията на нефинансовите предприятия.

В промишлеността заетите са 566 332, или 25.5% от общия брой на заетите лица в нефинансовите предприятия.

**Фиг. 5. Стойност на продукцията на един зает в промишлеността по сектори за 2023 година**

Промишлените предприятия са приключили 2023 г. с положителен финансов резултат от 9 538 млн. лв., като с най-голям принос е сектор „Преработваща промишленост“, който формира 69.9% от този резултат.

**Фиг. 6. Относителен дял на промишлените предприятия според финансовия резултат по сектори за 2023 година**

**4. Строителство**

Годишен отчет за дейността си са представили 25 138 строителни предприятия, или 5.5% от общия брой на отчетените нефинансови предприятия в НСИ. Най-голям е делът на предприятията от строителния сектор, извършващи специализирани строителни дейности - 53.5% (виж фиг. 7).

Заетите в строителните предприятия са 149 503 и формират 6.7% от общия брой на заетите лица в нефинансовите предприятия.

**Фиг. 7. Относителен дял на предприятията и заетите лица по видове строителни дейности за 2023 година**

Стойността на продукцията в строителния сектор е 29 031 млн. лв. по текущи цени, или 10.0% от общия обем на продукцията на нефинансовите предприятия.

**Фиг. 8. Стойност на продукцията на един зает в строителството по дейности за 2023 година**

Строителният сектор завършва 2023 г. с положителен финансов резултат от 2 480 млн. лв. по текущи цени, като 35.8% от него са реализирани в „Специализирани строителни дейности“.

**Фиг. 9. Относителен дял на строителните предприятия според финансовия резултат по дейности за 2023 година**

**5. Търговия; ремонт на автомобили и мотоциклети**

В НСИ годишен отчет за дейността си през 2023 г. са представили 137 767 търговски предприятия, или 29.8% от общия брой на отчетените нефинансови предприятия. Най-голям е делът на предприятията в търговията на дребно - 67.9% (виж фиг. 10).

Заетите лица в търговията са 491 710, или 22.2% от общия брой заети в нефинансовите предприятия.

**Фиг. 10. Относителен дял на предприятията и заетите лица по търговски дейности за 2023 година**

В търговския сектор е произведена продукция на стойност 40 891 млн. лв. по текущи цени, което представлява 14.2% от общия обем на продукцията на нефинансовите предприятия.

**Фиг. 11. Стойност на продукцията на един зает в търговията по дейности за 2023 година**

Търговските предприятия реализират положителен финансов резултат от 9 308 млн. лв. по текущи цени, като търговията на едро формира 64.5% от този резултат.

**Фиг. 12. Относителен дял на търговските предприятия според финансовия резултат по дейности за 2023 година**

**6. Услуги**

Данните от подадените годишни отчети в НСИ показват, че най-много са предприятията в сектора на услугите - 213 438, или 46.2% от общия брой на отчетените нефинансови предприятия.

В този сектор са заети 900 593 души, или 40.6% от общия брой на заетите в нефинансовите предприятия.

**Фиг. 13. Относителен дял на предприятията и заетите лица по видове услуги за 2023 година**

Стойността на продукцията в сектора е 93 212 млн. лв. по текущи цени и формира 32.3% от общия обем на продукцията на нефинансовите предприятия.

**Фиг. 14. Стойност на продукцията на един зает по видове услуги за 2023 година**

Услугите приключват 2023 г. с положителен финансов резултат от 13 455 млн. лв., като 26.1% са реализирани в „Създаване и разпространение на информация и творчески продукти; далекосъобщения“.

**Фиг. 15. Относителен дял на предприятията в сектора на услугите според финансовия резултат за 2023 година**

**Методологични бележки**

**Обхват** **-** всички сектори по КИД - 2008 с изключение на „Финансови и застрахователни дейности“, „Държавно управление“, „Дейности на организации с нестопанска цел“ и „Дейности на домакинствата“.

**Брой предприятия** **-** всички нефинансови предприятия, които са били активни през цялата или част от референтната година и са представили годишен отчет за дейността си в НСИ и/или НАП.

**Нетен оборот** **-** стойността на нетните приходи от продажби на собствена продукция, купени и продадени в същия вид стоки, предоставени услуги и продадени суровини и материали. Не се включват приходите от продажби на дълготрайни активи, приходите от финансирания, финансовите и извънредните приходи. В стойността на нетния оборот не се включват начислените акцизи, данъци, мита или налози, пряко свързани с приходите.

**Стойност на продукцията** **-** стойността на нетния оборот, намалена с балансовата стойност на продадените активи, без тази на собствените дълготрайни активи. В нея се включва и изменението на запасите от продукция и незавършено производство, стойността на направените разходи за придобиване на активи по стопански начин, както и приходите от субсидии, свързани с продуктите или оборота.

**Добавена стойност** **-** стойността на продукцията, намалена с разходите за оперативна дейност, без тези за персонал и за амортизация.

**Финансов резултат** **-** разликата между печалбата и загубата за дадено ниво на агрегация.

Съгласно Регламент (ЕС) 2019/2152 на Европейския парламент и на Съвета за европейската бизнес статистика и на Регламент за изпълнение (ЕС) 2020/1197 на Европейската комисия, за отчетната 2021 г. е направена промяна в дефинициите на някои от показателите в сравнение с 2020 година.

|  |
| --- |
|  **Таблица 3****Производство на някои промишлени продукти за периода 2021 - 2023 година** |
|  |  |  |  |  |  |
| **Промишлени продукти** | **Мерна единица** | **2021** | **2022** | **2023**\* | **2023/2022 -** **%** |
| Медни руди и техните концентрати | хил. т | 30 774 | 35 521 | 34 435 | 96.9 |
| Оловни, цинкови и калаени руди и техните концентрати  | хил. т | 881 | 879 | 873 | 99.3 |
| Естествен пясък | хил. т | 7 518 | 7 262 | 7 207 | 99.2 |
| Колбаси и подобни продукти от месо, субпродукти или кръв, без колбаси от черен дроб и готови ястия  | хил. т | 102 | 106 | 101 | 95.3 |
| Слънчогледово масло или масло от шафранка и техните фракции, рафинирани, но не химически променени | хил. т | 133 | 180 | 379 | 210.6 |
| Конфитюри, мармалади, желета, сладка, мус, пюрета и каши от плодове |  т | 13 895 | 12 234 | .. | .. |
| Макаронени изделия, неварени, нито пълнени, нито обработени по друг начин, несъдържащи яйца | т | 9 199 | 10 564 | 9 655 | 91.4 |
| Готови храни (фуражи) за селскостопански животни, без брашно и агломерати от люцерна | хил. т | 1 005 | 979 | 1 036 | 105.8 |
| Ориз  | т | 21 925 | 30 300 | 22 592 | 74.6 |
| Спиртни напитки от дестилати от вино и/или гроздови джибри  | хил. л алк. 100% | 4 898 | 5 572 | 5 273 | 94.6 |
| Пиво от малц (без безалкохолно пиво и пиво със съдържание на алкохол <= 0.5% обемни) | млн. л | 439 | 442 | 463 | 104.8 |
| Води, вкл. минерални и газирани води, подсладени със захар или други подсладители или ароматизирани (безалкохолни напитки) | млн. л | 476 | 486 | 533 | 109.7 |
| Памучни тъкани | хил. м2 | 5 012 | 5 049 | 4 160 | 82.4 |
| Плочи от дървесни частици  | хил. м3 | 870 | 686 | 689 | 100.4 |
| Паста за зъби  | хил. бр. | 76 579 | 93 262 | 90 568 | 97.1 |
| Етилов алкохол и спиртове, денатурирани, с всякакво алкохолно съдържание | хил. л | 39 278 | 42 031 | 49 789 | 118.5 |
| Шампоани | т | 4 246 | 4 851 | 5 349 | 110.3 |
| Строителни тухли от неогнеупорна керамика  | хил. м3 | 564 | 693 | 643 | 92.7 |
| Портландцимент  | хил. т | 2 186 | 2 204 | 2 307 | 104.7 |
| Негасена, гасена и хидратна вар | хил. т | 1 519 | 1 418 | 1 308 | 92.2 |
| Готови за изливане бетонови смеси  | хил. т | 11 660 | 12 509 | 12 742 | 101.9 |
| Електрически бойлери и бързовари | хил. бр. | 1 239 | 1 162 | 1 127 | 97.0 |
| Електрокари с височина на подема >= 1 м  | бр. | 50 | 41 | 18 | 43.9 |
| Мотокари  | бр. | 69 | 22 | .. | .. |
| Електрически грилове и скари за домакинска употреба | бр. | 189 325 | 161 614 | 167 526 | 103.7 |
| Счетоводни машини и подобни машини, съдържащи сметачно устройство; машини за автоматично издаване на билети; автоматични регистриращи касови апарати; машини за обработка на текстове (без пишещи машини) | хил. бр. | 232 | 402 | 258 | 64.2 |
| Велосипеди  | хил. бр. | 381 | 351 | 193 | 55.0 |

\* Данните са предварителни и извадкови (на базата на годишна извадка).

„..“ - конфиденциални данни.

1. В обхвата на нефинансовите предприятия са включени всички сектори по КИД - 2008 с изключение на „Финансови и застрахователни дейности“, „Държавно управление“, „Дейности на организации с нестопанска цел“ и „Дейности на домакинствата“.

1 Всички лица, работещи в дадено предприятие на пълно или непълно работно време, включително сезонните и надомните работници (преизчислени в еквивалент на пълна заетост), работещите собственици, наетите по договор за управление и контрол, наетите по извънтрудови правоотношения (граждански договори), които не работят при друг работодател, и неплатените семейни работници. [↑](#footnote-ref-1)